(Ortografía tradicional) Te cꞌu riꞌ ri Jesús xubinibej ri Galilea.
Man craj taj cäcꞌoji pa Judea rumal chi ri winak aj Israel cäcaj cäquicämisaj.
Xa cꞌu jubikꞌ craj man curik ri nimakꞌij que ri Cäbal,
jun chque ri qui nimakꞌij ri winak aj Israel.
Ru chakꞌ ri Jesús xquibij che:
Mat canaj waral.
Jat pa Judea rech xukujeꞌ ra tijoxelab ri e cꞌo chilaꞌ cäquil na ri cajmabal ri cabano.
We jun winak craj chi kas quetamax u wäch,
man cuban tä riꞌ chicꞌuyal ri cubano.
We ri at caban tak ri cajmabal riꞌ,
chabana waꞌ chquiwäch conojel ri winak,
—xecha che.
Kꞌalaj cꞌut chi ru chakꞌ ri Jesús xa man xecojon tä che.
Te riꞌ xubij ri Jesús chque:
Ri in mäjaꞌ curik ri kꞌij chwe,
are cꞌu ri ix apachique kꞌij utz chiwe cuyaꞌ quixeꞌc.
Ri winak ajuwächulew man quecowin taj cäquetzelaj i wäch ix.
Are cꞌu ri in cäquetzelaj nu wäch rumal chi quinkꞌalajisaj chquiwäch chi man utz tä ri cäcaꞌno.
Ri ix cꞌut,
jix pa ri nimakꞌij.
Ri in man quineꞌ taj,
rumal chi mäjaꞌ curik ri kꞌij chwe.
Aretak xbitaj waꞌ we tzij riꞌ chque,
xcanaj ri Areꞌ pa Galilea.
Aretak cꞌut e benak chi ru chakꞌ ri Jesús pa ri nimakꞌij,
ri Areꞌ xukujeꞌ xeꞌ na pa ri nimakꞌij,
pune man xucꞌut tä rib chquiwäch ri winak.
Xane xak chicꞌuyal xeꞌ ri Areꞌ.
Ri winak aj Israel xquitij u tzucuxic pa ri nimakꞌij,
xquibij:
¿Jawijeꞌ cꞌo wi ri achi riꞌ?
—xechaꞌ.
Chquixol cꞌu ri winak,
qꞌuia ri cäbix chrij ri Jesús.
Jujun cäquibij:
“Are jun utzalaj achi,”
—quechaꞌ.
Niqꞌuiaj chic cäquibij:
“Man are tä utzalaj achi,
rumal chi queusub ri winak,”
—quechaꞌ.
Man cꞌo tä cꞌu jun ri cucochꞌo cäresaj u tzijol ri Jesús rumal chi cäquixej quib chquiwäch ri qui nimakil ri winak aj Israel.
Niqꞌuiajirinak chi cꞌu ri nimakꞌij aretak ri Jesús xoc bi pa ri nimalaj rachoch Dios,
xuchaplej cꞌu qui tijoxic ri winak.
Are cꞌu ri winak aj Israel sibalaj tajin cäquicajmaj waꞌ,
xquibij:
¿Jas lo waꞌ chi sibalaj qꞌuia retam we achi riꞌ,
man cꞌo tä cꞌu jawijeꞌ u tijom wi rib?
—xechaꞌ.
Ri Jesús xchꞌawic,
xubij chque:
Ri tijonic ri quinya man wech tä in,
xane rech ri Jun ri xintakow lok.
We cꞌo jun kas curayij u banic ri craj ri Dios,
cäretamaj na we ri nu tijonic kas cäpe rucꞌ ri Dios,
o xak pa we wi quintzijonic.
Ri winak ri xak pa re wi cätzijonic,
xa are craj riꞌ chi cänimarisax u kꞌij cumal ri winak.
Jachin cꞌu ri craj chi are cänimarisax u kꞌij ri xtakow lok,
cubij riꞌ ri kas tzij,
man are tä jun banal tzij,
—xcha chque.
¿A mat kas tzij chi ri ka mam Moisés xuya ri Pixab chech alak?
Pune je riꞌ,
man cꞌo tä cꞌu jun chech alak ri cunimaj ri Pixab riꞌ.
¿Jas che caj alak quincämisaj alak?
—xcha chque.
Ri winak xechꞌawic,
xquibij:
¡Xa cꞌo jun itzel espíritu chawe!
¿Jachin lo ri craj catcämisanic?
—xecha che.
Ri Jesús xubij chque:
Xa rucꞌ jun cajmabal ri xinban pa ri kꞌij re uxlanem,
ri alak sibalaj cäcajman alak che.
Ri ka mam Moisés xunakꞌatajisaj alak chucojic retal ri ojer trato.
Pune ta ne man are tä ri areꞌ xchapow lok u banic waꞌ,
xane are qui tijonic can ri nan tat alak ojer.
Ri alak cꞌut cäcoj alak retal ri ojer trato che jun alaj ala pune pa ri kꞌij re uxlanem.
We cꞌu ri alak rumal ri u nimaxic ri Pixab ri xutzꞌibaj ri ka mam Moisés cäcoj alak retal ri ojer trato che ri ala pune pa ri kꞌij re uxlanem,
¿jas cꞌu che xpe oyowal alak chwe in aretak xincunaj ronojel ru cuerpo jun achi pa ri kꞌij re uxlanem?
—cächaꞌ.
Cꞌo jas mäbij alak chrij ri winak we utz cäpetic o man utz tä cäpetic.
Aretak cꞌo jas cäbij alak chrij jun winak chic,
kas chomaj na alak jas ri cäban alak,
bana cꞌu alak waꞌ rucꞌ jicomal.